Twee sterf in Vanderbijlpark-botsingFoto: ER24 Russel Meiring, woordvoerder van ER24, het gesê ŉ sportnutsvoertuig, ŉ bakkie en ŉ motor was in die gru-botsing betrokke en wrakstukke van die voertuie het oor die pad versprei gelê. Met paramedici se aankoms op die toneel het hulle gesien dat die bestuurder van die sportnutsvoertuig reeds aan sy veelvuldige beserings beswyk het. Die bestuurder van die motor was steeds in sy voertuig vasgekeer en in ŉ kritieke toestand. Paramedici het hom uit die wrak verwyder en onverpoos gewerk om hom weer by te bring, maar hy het oomblikke later ook op die toneel gesterf. Volgens Meiring het twee ander pasiënte op die toneel matige beserings opgedoen en is per ambulans na ŉ nabygeleë hospitaal geneem. Die polisie sal die oorsaak van die ongeluk ondersoek.